tartuNLP/wikipedia-smugri-20251201 huggingface dataset:
Lvivi dominiiklaste kirik

Lvivi dominiiklaste kirik ja klooster (ukraina keeles "Домініканський костел і монастир", poola keeles "Kościół i klasztor Dominikanów we Lwowie") on kirik ja endine kloostrikompleks Lvivi vanalinnas Ukrainas. Algselt oli see Issanda Ihu roomakatoliku kirik, tänapäeval tegutseb selles Pühima Euharistia kreekakatoliku kirik ja kloostrikompleksis asub muuseum.
Klaasarmatuur

Klaasarmatuur ehk klaasplastsarrus on :klaaskiust ja polümeerepoksiidist koosnev sarrus, mille diameeter jääb vahemikku 4 mm kuni 20 mm. Materjal on vastupidavam, tugevam, odavam ja kergem kui metall ning mittetoksiliste omadustega. Klaasplastarmatuuri saab kasutada pingbetooni paigaldatuna, tee-, silla-, ja sadama ehituses. Materjal väga :korrosioonikindel ning tema eeldatav eluiga on umbes 80 aastat.
Klaasplastsarrus on ökoloogiline. Toode arendati külma sõja ajal, et ehitada tuumavarjendeid materjalist, mis ei salvesta radioaktiivsust. Samuti oli seda satelliitidelt raske avastada ning kerguse tõttu lihtne kasutada.
Klaaskiudude eelised.
Armasteki klaasplastsarrus.
Sarruse tootmisel on kasutatud kiude ja epoksüüdvaiku, maksimaalse nakke saavutamiseks on neile peale põimitud spiraalne kattekiht. Kuna UV-kiirgus muudab materjali nõrgemaks on soovitatav seda hoida varjus. Klaasplastsarrusega töötamisel on oluline kanda spetsiaalseid kindaid ja riideid, kaitseks sellest eralduvate kiudude eest. Sarruse lõikamisel tuleks kasutada respiraatorit. 
Võrreldes klaasplastarmatuuri terasega on tõmbetugevus ligikaudu 2,5 korda suurem ja tiheduse 3,8 korda väiksem. Kuna klaasplastsarrusel puudub voolepiir, siis sellest valmistatud betoonist element ei paindu vaid puruneb, seevastu terasega betoonil sellist probleemi pole.
Ilona Dovgan

Ilona Dovgan (ukraina keeles "Іло́на До́вгань", s. 1976 Horišni Plavnis) on ukraina ajakirjanik ja saatejuht.
Töökäik.
Alates 2020. aastast on ta telekanali Kõjiv saatejuht.
Karl Ludwig

Karl Ludwig (30. juuli 1833 Schönbrunni loss – 19. mai 1896 sealsamas) oli Habsburgide ertshertsog, Austria keisri Franz Joseph I ja Mehhiko keisri Maximiliano ​​noorem vend. Ta oli Franz Ferdinandi, Otto Franzi, Ferdinand Karli ja kolme tütre isa. Tema pojapoeg Karl I oli viimane Austria-Ungari riigipea.
Elulugu.
Ertshertsog Karl Ludwig Joseph Maria sündis 1833. aastal Schönbrunni lossis ertshertsog Franz Karli ja Baieri printsessi Sophie kolmanda lapsena. Printsess Sophie hoolitses väga oma laste hariduse eest, mistõttu sai Franz Ludwig lapsena range katoliikliku kasvatuse. Kuulujuttude järgi olevat Karl Ludwig hilisemas elus hobukaarikus sõites tänaval kõndijaid õnnistanud.
Karl Ludwig alustas pärast õpingute läbimist karjääri sõjaväes. 1848. aastal sai ta oobersti auastme ning "chevaux-leger" rügemendi nr. 2 juhatajaks. 
1853. aastal reisis Karl Ludwig Galiitsia provintsi, et seal administratsioonis kogemusi omandada. Karl Ludwig töötas Galiitsias koos kuberner Agenor Romuald Gołuchowskiga. 1855–1861 oli ta Tirooli kuberner. 
1856. aasta 4. novembril abiellus Karl Ludwig Saksi hertsoginna Margarethaga. Abielupaar oli koos vaid kaks aastat. 1858. aasta septembris haigestus Margaretha Itaalia reisi ajal tüüfusse ja suri. 
1862. aastal abiellus Karl Ludwig Bourboni printsessi Maria Annunziataga, kes kannatas aga epilepsia all ning suri 1871. aastal tuberkuloosi. Abielust sündis neli last, nende hulgas ka ertshertsog Franz Ferdinand. 
1873. aastal abiellus Karl Ludwig Portugali infanta Maria Theresaga. Abielust sündis kaks tütart.
Karl Ludwig võttis ette reise Venemaale, Hispaaniasse, Skandinaaviasse ja Egiptusse. Reisil Palestiinasse haigestus Karl Ludwig väidetavalt pärast Jordani jõe vee joomist tüüfusse ning suri 19. mail 1896.
Mahasi Sayadaw

Mahāsī Sayādaw U Sobhana (29. juuli 1904 – 14. august 1982) oli Birma theravaada budismi munk ja meditatsioonitehnika arendaja, kelle õpetus on avaldanud suurt mõju vipassana liikumisele. 
"Mahasi meetod" ehk "Uus Birma meetod" põhineb satipatthana kohaselt sisevaatluse ehk läbinägemise (vipassana) arendamisel. Selle puhul alustatakse hingamisel alakõhu piirkonnas toimuva kerkimise ja vajumise jälgimisest, arendades tähelepanelikkust mistahes tunnete või mõtete esiletuleku puhul. Ollakse teadlik pidevast märkamisest, mõistmisest ja loobumisest. 
Mahasi Sayādaw olulisem teos on "Progress of Insight".
Andrei Kolesnikov

Andrei Kolesnikov (7. veebruar 1977 Oktjabrskoje – 11. märts 2022) oli Venemaa sõjaväelane, kindralmajor.
Paper Roses

"Paper Roses" on Fred Spielmani ja Janice Torre'i kirjutatud laul.
Laulu algmeloodi pärineb Franz Schuberti 1818. aastal loodud palast "Lob der Tränen" ("Pisarate kiituseks").
Esimesena laulis "Paper Rosesi" kuulsaks 1960. aastal ameerika laulja Anita Bryant. Bryanti esituses jõudis "Paper Roses" USA singlite edetabelis Billboard Hot 100 viiendale kohale ja Suurbritannias 24. kohale. "Paper Roses" jäi ka Bryanti kõige edukamaks singliks Billboardi edetabelis. Laul oli lisaks tema teisel stuudioalbumil "Hear Anita Bryant in Your Home Tonight!".
Teist korda laulis "Paper Rosesi" kuulsaks 1973. aastal Marie Osmond, kes on Osmondide vendade (The Osmonds) õde. Osmondi kantripopilik "Paper Roses" ilmus singlina 25. augustil 1973. Lisaks oli see tema sama aasta septembris ilmunud debüütalbumi nimisingliks. Osmond oli laulu salvestamise ajal vaid 13-aastane. 1973. aasta novembris jõudis "Paper Roses" Billboardi kantrisinglite edetabelis Hot Country Songs esikohale. 14-aastaselt sai Osmond kõige nooremaks, kel on olnud kantrisinglite edetabelis esikohasingel (seda rekordit hoiab ta siiani). Edetabelis Hot 100 jõudis Osmondi versioon sarnaselt Bryantile viiendale kohale, kuid Osmondi singlit saatis oluliselt laiem edu, kui see jõudis Briti edetabelis teisele kohale ning lisaks muuhulgas Austraalia, Kanada ja Iirimaa singlite edetabelitesse.
Šotimaa jalgpalliklubi Kilmarnock F.C. fännid on valinud "Paper Rosesi" klubi hümniks.
Eestis on "Paper Roses" tuntud enim Tarmo Pihlapi esituses ("Valged roosid"). Eestikeelsete sõnade autor on Vally Ojavere.
Oleksandr Kuzmuk

Oleksandr Kuzmuk (ukraina keeles "Олекса́ндр Іва́нович Кузьму́к"; sündinud 17. aprillil 1954) on Ukraina sõjaväelane ja poliitik.
Töökäik.
Ta oli Ukraina kaitseminister aastatel 1996–2001 ja 2004–2005. 
2022. aasta veebruaris liitus vabatahtlikuna Ukraina territoriaalkaitsejõududega.
Gussinoozjorsk

Gussinoozjorsk on linn Venemaal Burjaatias, Selenga rajooni keskus. Asub Gussinoje järve kaldal, 110 km Ulan-Udest edelas.
1939. aastal pruunsöekaevanduse juurde tekkinud asula 1953. aastal sai linnaõigused ja praeguse nime.
Linnas asub soojuselektrijaam, mis alustas tööd 1976. aastal.
SAF Tehnika

SAF Tehnika (ametliku nimega AS “SAF Tehnika”) on Läti ettevõte, kus projekteeritakse ja toodetakse juhtmevabu andmeedastusseadmeid. Ettevõtte tegutseb kolmes tegevusvaldkonnas - digitaalsete mikrolaineraadiote tootmine hääle ja andmete edastuseks, mikrolaine spektrinalüsaatorite ja signaalgeneraatorite tootmine ning keskkonnaseireks juhtmevabade andurite tootmine. Ettevõte teenindab mitmeid tööstusharusid, varustades sealhulgas telekommunikatsiooniteenuse osutajaid, haridusasutusi, kommunaalteenuste osutajaid, avalikku julgeolekut tagavaid asutusi, ringhäälingut, valitsust, kaitsetööstusettevõtteid ning nafta- ja gaasitööstusettevõtteid. SAF Tehnika müüb oma tooteid enam kui 130 riigis.
SAF Tehnika on Nasdaqi Riia börsil noteeritud ettevõte, mille põhitegevusalaks on telekommunikatsioonialane teadus- ja arendustegevus ning nende seadmete tootmine ja müük. Ettevõtte peakorter asub Lätis Riias.
Ettevõtte finantsaasta on 1. juulist kuni 30. juunini.
Ettevõte teenib 72% oma müügitulust Põhja- ja Lõuna-Ameerikas. 22% müügitulust teenitakse Euroopas ja Sõltumatute Riikide Ühendusse kuuluvatest riikidest.
1. septembril 2022. aastal teavitati tütarettevõtte SAF Asia Ltd asutamisest Singapuris. Antud ettevõtte eesmärk on pakkuda Aasia turule suunatud tooteid ja teenuseid. Ettevõtte kõigi aktsiate omanik on SAF Tehnika.
SAF Tehnika börsil.
SAF Tehnika emaettevõtte aktsiad on alates 26. maist 2004 noteeritud Nasdaqi Riia börsi põhinimekirjas. Aktsiad on kaubeldavad Nasdaqi Balti börsil. Ettevõtte lühinimi börsil on SAF1R ja ISIN kood on LV0000101129. Ettevõttel on noteeritud 2 970 180 aktsiat. Ettevõte maksab enamikul aastatest dividende (alates 2015. aastast ei ole dividende makstud vaid 2018. ja 2019. aastal).
Seisuga 8. august 2023 on ettevõtte turukapitalisatsioon börsil 31,5 miljonit eurot. Ettevõtte turuväärtus suurenes 2022. aastal 5% võrra. Tegemist on Balti börsi põhinimekirjas pigem väiksemate ettevõtete hulka kuuluva ettevõttega.
Mochica kultuur

 
Mochica kultuur [motš'iika] oli tsivilisatsioon ja kultuur 1.–8. sajandil Lõuna-Ameerikas praeguse Peruu territooriumi põhjapoolsel rannikualal. Nii Mochica kultuuri ja sellele järgnenud Chimú kultuuri keskus oli praeguse Trujillo linna piirkonnas.
Ajalugu.
Niisutatud orgude ääres kujunesid sõltumatud linnad oma kuningate ka preesterkondadega, kes lõid kõrgelt arenenud Mochica kultuuri. 
Alates 7. sajandist leiud katkevad järskult. Arvatakse, et oli rohkem kui 30 aasta jooksul mitu eriti tugevat El Niño katastroofi, mis purustasid niisutustaristu. Pärast seda sundis 30 aastat kestnud põud arvatavasti Mochica kultuuri kandjaid suuri linnu maha jätma ja rajama väiksemaid asulaid. Nähtavasti puhkes kodusõda alles jäänud toidu ja vee pärast, mille tagajärjel Mochica kultuur rahutuste ja pika nälja tõttu hääbus. 
Mochicaa kultuuri tehnoloogilist arengutaset võib võrrelda Euroopa ja Idamaade eneoliitikumi ja pronksiajaga. 
Mudatellistest püramiidid Huaca del Sol ja Huaca de la Luna olid eelajaloolise Lõuna-Ameerika suurimad ehitised. Neil ei olnud veel oma kirja, kuid piktograafilised kujutised annavad nende elust elava pildi. 
Nähtavasti jätsid nad surnud alguses lageda taeva alla, et kärbsed vabastaksid nende hinge, ning alles seejärel matsid nad surnud koos hauapanustega. Maalingud osutavad teadlaste arvates sellele, et kärbsed olid väga austatud. uMalereien deuten den Forschern zufolge darauf hin, dass die Fliege auch verehrt wurde.
Väljakaevamised annavad tunnistust arvukatest veristest rituaalidest, sealhulgas inimohvritest, millega paluti jumalatelt vihma. Ühel kujutisel pakub ülempreestrinna valitsejale karikast ohvrite verd. Selle üle, kes olid ohvrid, käib vaidlus. Christopher Donnan ja Izumi Shinada arvavad, et need olid kohalike eliitide liikmete vaheliste rituaalsete lahingute kaotajad. John Verano ja Richard Sutter arvavad, et ohvrid olid sõdalased, kes võeti vangi konfliktides teiste Mochica kultuuri asulatega või naaberrahvastega. 
Ühe teooria järgi aitas Mochica kultuuri hääbumisele kaasa jäik ideoloogia. Rituaalid kurnasid ühiskonda nähtavasti väga. Ohverdati põhiliselt noori ja produktiivseid inimei.
Otto Franz

Ertshertsog Otto Franz Joseph Karl Ludwig Maria von Österreich (21. aprill 1865 Graz – 1. november 1906 Viin) oli ertshertsogi Karl Ludwigi ja tema teise abikaasa ertshertsoginna Maria Annunciata teine poeg. Ta oli Austria-Ungari viimase keisri Karl I isa.
Ta suri 41-aastaselt süüfilisse.
Tema säilmeid hoitakse Keiserlikus krüptis.
Ferdinand Karl (ertshertsog, 1868–1915)

Ferdinand Karl Ludwig Joseph Johann Maria (27. detsember 1868 Viin – 10. märts 1915 München) oli Austria-Ungari ertshertsog kuni 1911. aastani, mil ta taandas ennast õukonnast ja võttis endale uue nime Ferdinand Burg. Tema isa oli ertshertsog Karl Ludwig.
Pärnpuu

Pärnpuu on eesti perekonnanimi. 
2022. aasta 1. jaanuari seisuga oli Eestis perekonnanimi Pärnpuu 360 inimesel (163 mehel ja 197 naisel). Perekonnanimede levikult oli Pärnpuu meeste puhul 407. ja naiste puhul 352. kohal.
Ludwig Viktor

Ertshertsog Ludwig Viktor Joseph Anton von Österreich (15. mai 1842 Viin – 18. jaanuar 1919 Wals-Siezenheim) oli Austria keisri ja Ungari kuninga Franz Joseph I, Mehhiko keisri Maximiliano, ertshertsogi Karl Ludwigi ja lapseeas surnud ertshertsoginna Maria Anna noorem vend.
Kuigi ta tegi sõjaväelist karjääri, nagu ertshertsogidele tavaks, ei osalenud ta siiski poliitikas. Ta on tuntud oma kunstikogu ja patronaaži ning heategevuse poolest.
Ta oli avalikult homoseksuaalne ja keeldus abiellumast printsessidega, keda tema jaoks otsiti. Ta suri ilma järglasteta.
Simson (perekonnanimi)

Simson on perekonnanimi. 
2022. aasta 1. jaanuari seisuga oli Eestis perekonnanimi Simson 581 inimesel (233 mehel ja 248 naisel). Perekonnanimede levikult oli Simson meeste puhul 231. ja naiste puhul 241. kohal.
Maria Anna

Maria Anna Karolina von Österreich (27. oktoober 1835 Viin – 5. veebruar 1840 sealsamas) oli Austria ertshertsogi Franz Karli ja printsess Sophie ainuke tütar, ertshertsoginna. Tema vennad olid Franz Joseph I, Maximiliano, Karl Ludwig ja Ludwig Viktor, kellest viimane sündis pärast Maria Anna surma.
Surm.
Sündides näis ta olevat elujõuline, kuid peagi hakkasid tal ilmnema langetõve nähud. Ta suri nelja-aastaselt pärast äkilist krambihoogu. Tema säilmeid hoitakse keiserlikus krüptis.
Simson

Simson (heebrea שִׁמְשׁוֹן, Šīmšōn) oli iisraeli kohtumõistja, kes oli tuntud oma erakordse jõu poolest. Vana Testamendi Kohtumõistjate raamatu järgi peitus Simsoni suur jõud tema juustes. Seda teada saanud, pügas tema naine Deliila need maha ja andis ta jõuetuna vilistite kätte.
Simsoni lugu on palju kasutatud kirjanduses, muusikas ja kujutavas kunstis. Näiteks on temast loonud teoseid Rubens, Rembrandt, John Milton, Georg Friedrich Händel ja Camille Saint-Saëns.
S. N. Goenka

Satya Narayana Goenka (29. jaanuar 1924 – 29. september 2013) oli India vipassana meditatsiooni õpetaja. 
Sündinud hindu perekonnas Birmas, suundus ta 1969. aastal Indiasse ning hakkas seal õpetama universaalset ja teaduslikku meditatsiooni, mis on vaba igasugusest sektantlusest. 
Goenka õpetuste kohaselt alustatakse mediteerimisel hingamise jälgimisest, mis on budismi praktikas tuntud kui anapanasati, ning seejärel hakatakse järk-järgult teadvustama muid kehalisi ja meelelisi tunnetusi.
Goenka õpetustest kujunes välja ülemaailmne vipassana liikumine.
Kashmir (laul)

"Kashmir" on Inglise rokkansambli Led Zeppelin laul nende kuuendalt stuudioalbumilt "Physical Graffiti" (1975). Laulu sõnad kirjutasid Jimmy Page ja Robert Plant koostöös John Bonhamiga kolme aasta jooksul ning need valmisid 1973. aastal.
Pärast laulu avaldamist esitas Led Zeppelin "Kashmiri" peaaegu kõikidel oma kontsertidel.
Ajakiri Rolling Stone on valinud "Kashmiri" kõigi aegade 500 parima laulu sekka.
Roby Koik

Roby Koik (sündinud 22. juuni 1964) on Eesti jurist ja halduskohtunik.
Roby Koik omandas 1992. aastal Tartu Ülikoolis "baccalaureus artiumi" kraadi.
12. oktoobril 1993 nimetas president Lennart Meri Riigikohtu üldkogu ettepanekul Roby Koigi halduskohtunikuks Võru Maakohtusse.
Roby Koik on 1. jaanuarist 2001 halduskohtunik Tartu Maakohtus.
Ta oli Eesti Kohtunike Ühingu liige 16. oktoobrini 2018.
Mayerlingi loss

Mayerlingi loss (saksa keeles "Schloss Mayerling") on endine Habsburgide jahimaja Alam-Austria linna Allandi lähistel Mayerlingis. See asub umbes 40 km kaugusel Viini siselinnast edelas.
Ajalugu.
1889. aastal sooritas Austria-Ungari kroonprints Rudolf sealsetes valdustes enesetapu. Tema isa, keiser Franz Joseph I, korraldusel anti valdused hiljem samal aastal Paljasjalgsete Karmeliitide Ordu nunnakloostrile. Tänapäeval asub seal muuseum.
Laxenburgi lossid

Laxenburgi lossid asuvad Laxenburgi linnas Alam-Austrias, umbes kuus kilomeetrit Viini linnapiirist lõunas. Suures lossipargis asuvad Altes Schloss, Neues Schloss ja Franzensburg.
Laxenburg

Laxenburg on vald "(Marktgemeinde)" Austrias Alam-Austria liidumaal Mödlingi ringkonnas.
Asudes Austria pealinnast Viinist u 20 km lõunas, on see peamiselt tuntud Laxenburgi losside poolest, mis olid Schönbrunni kõrval Habsburgi monarhide tähtsaim suveresidents.
Ajalugu.
Laxenburg läks Habsburgide omandusse 1333. aastal. Hertsog Albrecht III (1349–1395) lasi sinna püstitada jahimaja (tänapäeval "Altes Schloss") ja andis asulale turuõiguse. Loss jäi hiljem lagunema, kuni see 17. sajandil keiser Leopold I käsul taastati. Ehitusmeister Lodovico Burnacini poolt barokkstiilis ümber ehitatud lossist sai laiendatud aedade ja lõbustusalade keskus.
Alates 1710. aastast ehitati Johann Lucas von Hildebrandti kavandatud plaanide järgi Habsburgide asekantsleri Friedrich Karl von Schönborni elukohaks barokne "Blauer Hof" (Sinine hoov), ka "Neues Schloss" (uus loss). Hiljem omandas lossi keisrinna Maria Theresia, kes laskis selle alates 1756. aastast õukonnaarhitektil Nicolò Pacassil rokokoo interjööriga rikkalikult ümber ehitada. Laxenburgist sai Maria Theresia ja tema järeltulijate lemmikresidents.
Laxenburgi kihelkonnakiriku rajas aastatel 1693–1703 Carlo Antonio Carlone. Keiser Leopold I ise pani nurgakivi. Pühitseti 1699. aastal, ehitustööd jätkusid aastatel 1703–1724 arhitekt Matthias Steinli juhtimisel. See oli esimene Alpidest põhja pool asuv hoone, mis sisaldas pööratud fassaadikomponente (kõrgbarokk-arhitektuuri tunnused).
Pärast 1780. aastat korrastati lossipargid ümber Inglise pargiks. See sisaldab mitut tehistiiki ja ühel saarel Franzensburgi lossi, mis on nimetatud Austria keisri Franz II järgi.
Praegune poliitiline vald loodi pärast 1848. aasta revolutsioone. 1854. aastal veetsid keiser Franz Joseph I ja tema abikaasa Elisabeth oma mesinädalad Laxenburgis. Seal sündisid kaks nende last, Gisela ja kroonprints Rudolf. Pärast Austria-Ungari monarhia lagunemist 1919. aastal võttis sõjas kannatada saanud lossi üle Viini linn. Sellest ajast alates sai pargiala omanikuks Viini linn.
Pärast Austria anšlussi Natsi-Saksamaasse 1938. aastal liidendati Laxenburgi vald ajutiselt Suur-Viini linnaga. Pärast Teist maailmasõda hõivasid lossid ja pargi Nõukogude okupatsiooniväed. 1955. aasta Austria riigilepinguga sai paik taas iseseisvaks ja läks tagasi Alam-Austria liidumaale.
Plaan korraldada 1967. aasta maailmanäitus Laxenburgis ei saanud teoks. Alates 1973. aastast asub lossis umbes 200 töötajaga valitsusväline teadusorganisatsioon Rahvusvaheline Rakendussüsteemide Analüüsi Instituut (IIASA). Rahvusvahelise korruptsioonivastase akadeemia (IACA) peakorter asub samuti Laxenburgis, kuna see asutati 2010. aastal ajaloolises Kaunitz-Wittgensteini palees. Rahvusvahelisel Teabetöötluse Föderatsioonil (IFIP) ja Rahvusvahelisel Automaatjuhtimise Föderatsioonil (IFAC) on mõlemal linnas oma sekretariaat. "Altes Schlossis" asub täna Austria Filmiarhiiv.
Pjotr Durnovo

Pjotr Pavlovitš Durnovo (vene keeles Пётр Павлович Дурново; 6. detsember (ukj 18. detsember) 1835 − 19. august 1919 Petrograd) oli Venemaa keisririigi sõjaväelane (jalaväekindral) ja riigitegelane. 1866−1870 oli ta Harkovi ja 1872−1878 Moskva kuberner. Moskva kindralkuberner 1905. aasta juulist novembrini. Udellide departemangu juhataja 1882−1884. Riiginõukogu liige (1904).
Elulugu.
Päritolu ja haridustee.
Põlvnes vanast aadlisuguvõsast. Ta oli keiserliku õukonna õuemeistri Pavel Dmitrijevitš Durnovo (1804−1864) noorem poeg. Tema ema vürstinna Aleksandra Petrovna Volkonskaja (1804−1859) oli kindralfeldmarssal hiilguslik vürst Pjotr Volkonski tütar. Sai koduhariduse. Seejärel astus Paažikorpusesse, kus sai 1843. aastal kammerpaažiks. Sooritas kooli juures 1853. aastal eksamid, pärast mida astus sõjaväeteenistusse.
Sõjaväeteenistus.
Sai korneti auastme ja määrati teenima kavalergardide polku. Peagi suunati ta õppima Keiserlikku sõjaväeakadeemiasse (hilisem Nikolai Kindralstaabi Akadeemia), mille lõpetas 1855. aastal. Samal aastal määrati ta kindralstaapi ja komandeeriti Soomes asuvate vägede juhataja käsutusse. Võttis osa Krimmi sõjast, kus osales Sveaborgi kindluse kaitsmisel. Alates 1856. aastast teenis kaardiväe kindralstaabis. 1859. aastal sai temast keisri tiibadjutant. Ta komandeeriti Kaukaasia armee ülemjuhataja vürst Barjatinski käsutusse ja ta osales sõjategevuses mägilaste vastu.
Surm.
Suri 1919. aastal Petrogradis 83 aasta vanuses kopsupõletikku ja maeti Aleksander Nevski suurkloostri kalmistule.
Isiklikku.
Naitus õuepreili vürstinna Maria Vassiljevna Kotšubeiga (1848−1894), kes oli arheoloog ja numismaatik vürst Vassili Viktorovitš Kotšubei (1812−1850) tütar. Sellest abielust sündis kaks last. Poeg Pavel (1872−1909) teenis mereväes ja suri 2. järgu kapteni auastmes. Tema õde Aleksandra (1878−1951) oli õupreili. Ta abiellus Ukraina viimase hetmani Pavlo Skoropadskiga.
Overpass Graffiti

"Overpass Graffiti" on Briti laulja ja laulukirjutaja Ed Sheerani singel, mis avaldati 29. oktoobril 2021 plaadifirma Asylum ja Atlantic Recordsi kaudu. Laul on kolmas singel tema viiendalt stuudioalbumilt = (2021).
Marie Vetsera

Marie Alexandrine Freiin von Vetsera (19. märts 1871 Viin – 30. jaanuar 1889 Mayerling) oli Austria-Ungari uusaadelkonna liige, kes oli ühtlasi üks kroonprintsi Rudolfi armukestest. Paruness ja Rudolf leiti 1889. aasta jaanuaris Mayerlingi jahimajast surnuna, ilmselt oli kroonprints mõrvanud noore naise ja siis sooritanud enesetapu.
Jupiter Icy Moons Explorer

Jupiter Icy Moons Explorer (JUICE) on Euroopa Kosmoseagentuuri kosmoseaparaat, mis suundub uurima Jupiteri kaaslasi Ganymedest, Callistot ja Europat.
Teadlaste arvates on kõigi kolme kaaslase pinna all vedela vee ookeanid, mis võib tähendada, et neis on elu. JUICE on esimene Ameerika Ühendriikidest sõltumatu Päikesesüsteemi kaugemaid planeete uurima suunduv kosmoseaparaat. See on ühtlasi esimene kosmosesond, mis läheb orbiidile mõne muu taevakeha ümber kui Maa Kuu. Detsembris 2034 siseneb see Jupiteri suurima kaaslase Ganymedese orbiidile. JUICE startis 14. aprillil 2023 ning jõuab Jupiteri orbiidile augustis 2031. Missioon tiirleb Jupiteri orbiidil samal ajal NASA missiooniga Europa Clipper.
Jüri Sillarti mälestuspäev

Püha Jüri mälestuspäev on eesti teeneka filmilavastaja ja -operaatori Jüri Sillarti mälestuseks peetav filmivaldkonna spetsialistide ja üliõpilaste tähtpäev, mida tähistatakse alates 2012. aastast iga aasta 29. mail. Püha Jüri päeva tähistavad ülikooli filmikunsti eriala vilistlastest filmitegijad ja üliõpilased Tallinna Ülikooli Balti filmi, meedia ja kunstide instituudi hoones. 
Püha Jüri teaduskonverents.
Filmiüliõpilaste korraldatava teaduskonverentsi fookusse valitakse aktuaalsed teemad filmimaailmas ning esinema kutsutakse oma ala professionaalid. Teaduskonverents on kõigile huvilistele avatud ja tasuta. 
Püha Jüri preemia.
Iga aasta 29. mail annab Balti Filmi ja Meediakooli filmiosakonna vilistlaskogu välja Püha Jüri preemia. 
Püha Jüri preemia näol on tegemist tunnustusega, mis antakse ühele silmapaistvale filmiüliõpilane. Preemia saaja puhul hinnatakse üliõpilase erialast arengut ja võimekust, meeskonnatöö oskust, õppeedukust ja osavõttu koolitööst ning „jumalikku annet”. Auhinnaga kaasneb rahaline stipendium filmiüliõpilase erialaseks enesetäiendamiseks ning klaasikunstnik Ivo Lille kujundatud rändauhind.
Püha Jüri preemia laureaadid:
Dmitri Bortnjanski

Dmitri Bortnjanski (28. oktoober 1751 Hluhhiv, Kiievi kubermang – 10. oktoober 1825 Peterburi) oli ukraina helilooja ja koorijuht Venemaal.
Ukrainas sündinud Bortnjanski õppis varajases lapsepõlves laulmist Hluhhivis, kuid saadeti seitsmeaastaselt õppima Peterburi õukonnakapelli, kus ta õppis Baldassare Galuppi õpilasena muusikat. Aastal 1768 läks ta koos õpetajaga Veneetsiasse õpinguid jätkama. Varsti pärast naasmist aastal 1779 määrati ta õukonnakapelli dirigendiks ja aastal 1796 koorijuhiks ning sellel ametikohal oli ta kuni surmani. Ta oli esimene õukonnakapelli koorijuht, kes sai õiguse jagada Venemaal kogu kirikumuusikale esinemislubasid.
Ta on tuntud oma ulatusliku õigeusu kirikumuusika hulga poolest ning teda on nimetatud "Venemaa Palestrinaks". Tema teoste hulgas on näiteks 72 liturgilist hümni, sealhulgas 26 kahekordsele koorile, 45 vaimulikku koorikontserti, Johannes Krisostomuse kolmehäälne liturgia ja kaheksa vaimulikku triot.
Tema õukonnakapelli jaoks loodud kirikumuusika oli tugevasti mõjutatud Ukraina muusikatraditsioonist ning näiteks Johannes Krisostomuse liturgias kõlava keerubi laulu meloodia on ilmselt laenatud rahvamuusikast. Tema muusikat mõjutas tugevalt ka 18. ja 19. sajandi vahetuse itaalia stiil, millel oli suur mõju tolleaegsele vene õigeusu kirikumuusikale. 19. sajandi teisel poolel leidsid vene hümnide reformijad, nagu Stepan Smolenski ja Aleksander Kastalski, et see on muutnud vene hümnitraditsiooni kummaliseks ja võõraks vormiks, ning püüdsid uuesti läbi vaadata neumad ja märkmed, mis jäid kloostri raamatukogudesse. Kuigi Bortnjanskit teatakse üldiselt vaimse muusika heliloojana, tekkis tema ilmaliku muusika vastu laiem huvi 20. sajandil.
Tema loodud kirikulaule lauldakse ka Eesti Evangeelses Luterlikus Kirikus: KLPR-264 "Ma kummardan Sind, Armuvägi"
Triple Gold Club

Triple Gold Club (Kolme kulla klubi) on jäähokimängijate eliitklubi, kuhu kuuluvad mängijad, kes on võitnud Stanley karika, maailmameistrivõistlused ja olümpiamängud.
Ajaloo jooksul on võitnud Stalney karika, maailmameistrivõistluste kuldmedali ja olümpiakulla kokku 30 mängijat, neist 11 on kanadalased, üheksa rootslased, seitse venelased, kaks tšehhid ja üks soomlane. 30 mängijast 11 on olnud kaitsjad ja 19 ründajad; siiani ei ole Triple Gold Clubi jõudnud veel ükski väravavaht.
Esimesena jõudsid Triple Gold Clubi rootslased Tomas Jonsson, Mats Näslund ja Håkan Loob 27. veebruaril 1994, mil Rootsi koondis tuli Lillehammeri mängudel olümpiavõitjaks. Mõiste "Triple Gold Club" tuli laiemalt kasutusse pärast 2002. aasta taliolümpiamänge, mil klubisse lisandusid esimesed Kanada mängijad.
Rootslased Niklas Kronwall, Mikael Samuelsson ja Henrik Zetterberg võitsid olümpiakulla, maailmameistritiitli ja Stanley karika kolme aasta sees. Venemaa mängija Vjatšeslav Fetisov võitis olümpiakulla kuus aastat ja Stanley karika 19 aastat pärast esimest maailmameistritiitlit. Kanadalane Jonathan Toews jõudis 2010. aastal 22 aasta ja 42 päeva vanuselt kõige noorema mängijana Triple Gold Clubi. Kõige vanemana on Triple Gold Clubi jõudnud venelane Pavel Datsjuk, kui oli 2018. aastal olümpiavõitjaks tulles 39-aastane. Venelased Fetisov ja Igor Larionov ning rootslane Peter Forsberg on ainsad, kes on tulnud nii olümpiavõitjaks, maailmameistriks kui võitnud Stanley karikaga vähemalt kahel korral. 2015. aastal sai kanadalane Sidney Crosby esimeseks, kes on meeskonna kaptenina tulnud nii olümpiavõitjaks, maailmameistriks kui võitnud Stanley karika. Kümme Triple Gold Clubi kuuluvast mängijast on võitnud Stanley karika Detroit Red Wingsi meeskonna koosseisus.
Ainsa treenerina on Triple Gold Clubi jõudnud Mike Babcock, kui ta võitis 2008. aastal Detroit Red Wingsiga Stanley karika ning Kanada koondisega 2004. aastal maailmameistritiitli ja 2010. aastal olümpiakulla.
Pommivarjend

Pommivarjend on rajatis, mille eesmärk on kaitsta sihtmärki pommitabamuse ja selle mõjude eest eest.
Salumets (perekonnanimi)

Salumets on eesti perekonnanimi. 
2022. aasta 1. jaanuari seisuga oli Eestis perekonnanimi Salumets 358 inimesel (161 mehel ja 197 naisel). Perekonnanimede levikult oli Salumets meeste puhul 421. ja naiste puhul 352. kohal.
Ukraina vabatahtliku päev

Ukraina vabatahtliku päev (ukraina keeles "День українського добровольця") on tähtpäev, millel austatakse Ukrainas tegutsenud vabatahtlikke.
Vatsk

Vatsk on õhuke nisu-, rukki- või odrajahust ("kesvavatsk") valmistatud leib või kakk.
Vatsk oli parema leiva või peotoiduna 19. sajandil Kagu-Eestis üldtuntud.
Taina kergitamiseks kasutati pärmi. Sageli pandi taina vahele kihtidena seeni, lihatükke, kartuli- või tanguputru, puruks tambitud kanepiseemneid vms.
Perast

Perast (kirillitsas "Пераст") on linn Kotori lahe ääres Montenegros. See asub kohaliku valla halduskeskusest Kotorist mõne kilomeetri kaugusel loodes. Selle lähistel asuvad väikesaared Sveti Đorđe ja Gospa od Škrpjela.
Gospa od Škrpjela

Gospa od Škrpjela on üks kahest Perasti lähistel Aadria mere Kotori lahes asuvast väikesaarest. Kuulub Montenegrole. Saare pindala on 0,38 hektarit.
Saarel on kirik. Püsielanikke ei ole.
Sveti Đorđe

Sveti Đorđe on üks kahest Perasti lähistel Aadria mere Kotori lahes asuvast väikesaarest. Kuulub Montenegrole.
Lang (perekonnanimi)

Lang on perekonnanimi.
2022. aasta 1. jaanuari seisuga oli Eestis perekonnanimi Lang 457 inimesel: 225 mehel ja 232 naisel. Perekonnanimede levikult oli Lang meeste seas 242. kohal ja naiste seas 268. kohal. Nimi on levinuim Võru maakonnas, kus neid oli maakonna 10 000 elaniku kohta 14,34.
Lauri (perekonnanimi)

Lauri on eesti perekonnanimi.
2022. aasta 1. jaanuari seisuga oli Eestis perekonnanimi Lauri 430 inimesel: 207 mehel ja 223 naisel. Perekonnanimede levikult oli Lauri meeste seas 275. kohal ja naiste seas 285. kohal. Nimi on levinuim Hiiu maakonnas, kus neid oli maakonna 10 000 elaniku kohta 15,69.
Jüri Võigemast

Jüri Võigemast (sündinud 18. novembril 1956 Raplas) on eesti poliitik ja omavalitsustegelane.
1975. aastal lõpetas ta Rapla Keskkooli. 1982. aastal lõpetas Tallinna Polütehnilise Instituudi tööstus- ja tsiviilehituse eriala.
Aastatel 1979–1984 töötas EPT jaoskonnajuhatajana, 1984–1990 Rapla Agrotööstuskoondise projekti peainsenerina.
1989. aastast oli ta Rapla maakonna volikogu ja Rapla vallavolikogu liige, 26. septembrist 1990 kuni 1993 oktoobrini Rapla maakonna volikogu esimees. 
1991. aastast on ta Eesti Keskerakonna liige. 
Aastatel 1990–2005 oli ta Rapla vallavolikogu esimees.
Aastatel 1994–1996 oli ta Rahvusringhäälingu nõukogu liige.
28. jaanuarist 2002 21. märtsini 2003 oli ta Harri Õunapuu asendusliikmena (seoses Harri Õunapuu astumisega rahandusministri ametisse) IX Riigikogu liige.
Aastatel 2005–2019 oli ta Eesti Linnade Liidu (2018. aastast Eesti Linnade ja Valdade Liidu) tegevdirektor.
Isiklikku.
Tema poeg on näitleja Priit Võigemast.
Indriya

Indriya ehk võime (sanskriti ja paali keeles "indriya"; tiibeti keeles "dbang po"; hiina keeles 根 "gen"; jaapani keeles "kon") on hinduismis ja budismis inimese psühhofüüsilised funktsioonid, mis on seotud meeleorganite, ihu talitluse ning teadvuse ja virgumisega.
Budismi praktikas on see oluline vaimne võime või kontrolliv tegur.
Mõiste.
Mõiste "indriya" viitab veedade jumalale Indra (budismi traditsioonis Śakra), kontrollivale või valitsevale võimele või tegurile.
Sõltuvalt kontekstist võib "indriya" viidata
Viis vaimset tegurit.
Paali kaanoni Sutta pitakas esinevad viis vaimset tegurit ("pañc' indriyāni") enamasti järgmiselt:
# usk, usaldus, veendumus ("saddhā");
# energia, vägi ("viriya");
# teadlikkus, kohalolek, teadvelolek ("sati");
# keskendus, meditatsioon ("samādhi");
# mõistus, arusaamine ("pañña").
Tasakaal on oluline. Usk ehk veendumus peaks olema tasakaalustatud mõistuse ehk arusaamisega ja niisamuti peaks energia ehk vägi olema tasakaalustatud meelerahu ehk püsiva keskendumisega. Pidev teadlikkus peaks selle kõige suhtes olema kogu aeg aktiivne. 
Neid tegureid kontrollivad ja jälgivad viis vaimset jõudu ("pañcabalāni"):
# usu või veendumuse jõud ("saddhā bala") ei lase kahelda;
# energia või väe jõud ("viriya bala") ei lase laisaks minna;
# teadlikkus ("sati bala") ei lase laiali valguda;
# keskendumine ("samādhi bala") ei lase segada;
# mõistus või arusaamine ("pañña bala") ei lase rumalaks jääda.
Põhjaikumalt on seda käsitletud Visuddhimaggas..
Kuus tunnetuslikku tegurit.
Tunnetuslikud tegurid on vastavuses viie tunnetusliku meelega ning meele enda ehk mõtlemisega järgmiselt:
# nägemine ("cakkh-indriya")
# kuulmine ("sot-indriya")
# haistmine ("ghān-indriya")
# maitsmine ("jivh-indriya")
# puudutamine ("kāy-indriya")
# meel ehk mõtlemine ("man-indriya")
Kakskümmend kaks kontrollivat tegurit.
Abhidhammapiṭakas tuuakse esile kakskümmend kaks fenomenoloogilist ehk kontrollivat tegurit ("bāvīsati indriyāni") järgmiselt:
# silma/nägemise tegur ("cakkh-indriya")
# kõrva/kuulmise tegur ("sot-indriya")
# nina/haistmise tegur ("ghān-indriya")
# keele/maitsmise tegur ("jivh-indriya")
# keha/puudutamise tegur ("kāy-indriya")
# meele/mõtlemise tegur ("man-indriya")
# naiselikkus ("itth-indriya")
# mehelikkus ("puris-indriya")
# elusamus ehk vitaalsus ("jīvit-indriya")
# füüsiline mõnu ("sukh-indriya")
# füüsiline valu ("dukkh-indriya")
# vaimne nauding ("somanassa-indriya")
# vaimne piin ("domanass-indriya")
# tasakaal ("upekhha-indriya")
# usk ("saddha")
# vägi ("viriy-indriya")
# teadlikkus ("sat-indriya")
# keskendus ("samādhi")
# mõistus ("paññ-indriya")
# teadmise omandamine ("anaññāta-ñassāmīt-indriya")
# teada saamine ("aññ-indriya")
# lõplik teadmine ("aññātā-vindriya")
Gene Autry

Orvon Grover Autry (tuntud kui Gene Autry; 29. september 1907 Tioga, Texas – 2. oktoober 1998 Los Angeles, California) oli USA laulja ja näitleja. Ta oli tuntud kinolina esimese "laulva kauboina".
1920. aastate lõpus alustas Autry karjääri lauljana. 1929. aastal sõlmis ta lepingu Columbia Recordsiga. Autry oli kantrimuusika üks tähtsamaid pioneere. Tema tuntumad laulud olid "Back in the Saddle Again" ja "At Mail Call Today", kuid tänapäevani tuntakse Autryt tema jõululaulude poolest, tema esitatud tunumate jõululaulude hulka kuuluvad "Rudolph, the Red-Nosed Reindeer", "Frosty the Snowman", "Here Comes Santa Claus" ja "Up on the House Top".
Filmides hakkas Autry mängima 1930. aastate keskpaigas. Aastatel 1934–1953 mängis ta kokku 93 filmis, millest enamik olid vesternid. Kõigis filmides kehastas ta iseennast "laulva kauboina". Autry pidas ennast ise viletsaks näiteks. Eriti abitu oli ta suudlusstseenides, siis kasutasid lavastajad traditsioonilist trikki, näiteks diskreetselt kõrvale vaatavat hobust. Vaatamata sellele, olid tema filmid USA-s tohutult populaarsed. Aastatel 1940–1956 esines ta enda raadiosaates "Gene Autry's Melody Ranch" ja aastatel 1950–1956 telesaates "The Gene Autry Show".
Autry on ainus, kellel on Hollywoodi kuulsuste alleel omanimeline täht kõigis viies kategoorias – filmi, televisiooni, helisalvestuse, raadio ja elavesituse alal. 1969. aastal võeti ta Kantrimuusika Kuulsuste Halli liikmeks. Oklahoma osariigis asub tema auks nimetatud linn.
1961. aastal asutas ta pesapalliklubi Los Angeles Angels ning oli aastatel 1960–1998 selle omanik. 1988. aastal asutas ta Los Angeleses muuseumi Autry Museum of the American West, mis keskendub Ameerika Lääne ajaloole ja kultuurile.
Horenka

Horenka on küla Ukrainas Kiievi oblastis Butša rajoonis, Kiievi loodepiiril.
2022. aasta 14. märtsil sai külas surmavalt haavata käimasolevat sõda kajastanud telekanali Fox News 55-aastane operaator Pierre Zakrzewski.
Borodjanka

Vaata ka.
Borodjanka (ukraina keeles Бородянка) on alev Ukrainas Kiievi oblastis Butša rajoonis. Kuni 2020. aastani oli see Borodjanka rajooni halduskeskus.
André Rieu

André Léon Marie Nicolas Rieu (sündinud 1. oktoobril 1949 Maastrichtis) on Hollandi viiuldaja ja dirigent, kes lõi valssi mängiva Johann Straussi Orkestri, mis esitab koos solistidega nii vanemaid kui ka uuemaid popp-palasid, alates ooperiaariatest kuni viimaste hittideni.
Ludwig I (Baden)

Ludwig I (9. veebruar 1763 – 30. märts 1830) sai Badeni suurhertsogiks 8. detsembril 1818. Ta oli oma eelkäija Karl Ludwig Friedrichi onu ja tema surm tähistas Badeni koja Zähringite liini lõppu. Talle järgnes tema poolvend Leopold.
Ta kindlustas 1820. aastal Freiburgi Ülikooli püsimajäämise, pärast seda kutsuti ülikooli Albert-Ludwigi ülikooliks. Ta asutas 1825. aastal ka Polytechnische Hochschule Karlsruhe. See on vanim tehnikakool Saksamaal.
Ludwigi surm 1830. aastal tekitas palju kuulujutte. Tema surm tähendas ka tema Badeni suguvõsa väljasuremist. Pärand läks seejärel suurhertsog Karl Friedrichi ja Luise Karoline von Hochbergi (morganaatilise) abielu lastele; Luisele loodi Karl Friedrichi isiklikul palvel Austria aadlis Hochbergi krahvinna tiitel.
Pärast Ludwigi surma arutati palju salapärase 17-aastase Kaspar Hauseri üle, kes oli 1828. aastal otsekui eikusagilt välja ilmunud. Seitseteist aastat tagasi oli tulevase suurhertsog Karli ja tema prantslannast naise Stéphanie de Beauharnais' esimene poeg surnud asjaoludel, mida hiljem kujutati salapärastena. Sel ajal ja praegugi (2007. aastal) spekuleeriti, et Hauser, kes suri (võib-olla mõrvati) 1833. aastal, oli see laps.
Koos arhitekt Friedrich Weinbrenneriga hoolitses Ludwig I enamiku klassitsistlike hoonete ja püramiidi ehitamise eest Karlsruhe kesklinna.
Ludwigil oli oma armukese Katharina Werneriga (1818. aastast Langensteini ja Gondelsheimi krahvinna) üks ellujäänud vallastütar, krahvinna Louise von Langenstein und Gondelsheim (1825–1900), kes abiellus 1848. aastal Rootsi aristokraadi Douglase krahvi Carl Israeliga (1824–1898).
BMW M67

BMW M67 oli sõiduauto diiselmootor, mida kasutati BMW 7. seeria mudelitel. Seda tutvustati esmakordselt 1998. aastal ja seda kasutati kuni 2009. aastani. 
Mootor on V-asetusega 8-silindriline turboga diiselmootor, mis kasutab kahte ülaasetusega nukkvõlli ja millel on 32 klappi. See oli esimene kahe turboga ja vahejahutiga varustatud V8 diiselmootor, mis võeti kasutusele luksusautol. 
3,9-liitrine versioon võitis 1999. ja 2000. aastal rahvusvahelise aasta mootori auhinna kategooria 3–4-liitriste mootorite kategoorias. 
Hiljem asendati 8-silindriline M67 6-silindrilise N57 mootoriga.
Hannes Niid

Hannes Niid (sündinud 30. septembril 1989 Hiiumaal) on Eesti ettevõtja.
Haridus.
Hannes Niid lõpetas 1997. aastal Saue Gümnaasiumi ja 2010. aastal Tallinna Vanalinna Täiskasvanute Gümnaasiumi. Seejärel õppis lühikest aega Estonian Business Schoolis.
Ettevõtlus.
Hannes Niid on Eesti ettevõtja ja investor, kes on tegutsenud digitaalse kaubanduse ja tehnoloogia valdkonnas alates 2000. aastate lõpust. Ta on Punktid Technologies AS juhatuse esimees, juhtides ettevõtte noteerimist Nasdaq Tallinn First Northi börsil, kus ta kaasas üle 1800 investori.
Niid asutas ja juhib Gamekeys OÜ-d, mis opereerib rahvusvahelist mänguvõtmete ja digitaaltoodete platvormi Punktid.com, tegutsedes turgudel nagu Eesti, Läti, Leedu, Soome, Saksamaa, USA ja Ühendkuningriik. Tema juhtimisel on ettevõte laienenud mitmele riigile ja loonud automatiseeritud e-kaubanduse süsteemid.
Ta on ka HVK Business OÜ asutaja ja tegevjuht, kus ta arendas välja Punktid.com tehnilise platvormi, koostööpanganduse ja pettuseriski ennetuse süsteemid ning juhtis B2B müüki enam kui 70 ärikliendiga.
Varem juhtis ta Prokeys OÜ-d, mille kaudu omandas ja digiteeris Eesti suurima füüsilise mängupoe Progames.ee, viies brändi täielikult veebikeskkonda. Lisaks on ta olnud Savetime OÜ juhatuse liige, arendades hinnapäringute portaali, mis ühendas sadu ettevõtteid ja teenuseotsijaid.
Sürrealismi tehnikate loend

"Siin lehel on loetletud sürrealismi tehnikaid."
Türkmenistani president

Türkmenistani president (türkmeeni keeles "Türkmenistanyň prezidenti"; ametlikult Türkmenistani ministrite kabineti president ja esimees) on Türkmenistani Vabariigi riigipea ja valitsusjuht. Ta on ka Türkmenistani relvajõudude ja Riikliku Julgeolekunõukogu kõrgem ülemjuhataja.
Alates 2022. aastast on ametis Serdar Berdimuhamedow, kes on riigi kolmas president pärast iseseisvumist Nõukogude Liidu lagunemisega 1991. aastal. Serdar Berdimuhamedow võitis 2022. aasta märtsis toimunud presidendivalimised. Enne teda oli 15 aastat president tema isa Gurbanguly Berdimuhammedow, kes astus 2022. aasta märtsis tagasi. Gurbanguly Berdimuhamedow sai presidendiks, kui eluaegne president Saparmyrat Nyýazow 2006. aastal suri. 2007. aastal toimunud valimistel osales üheksa kandidaati, Berdimuhamedow kogus 98% häältest. 2016. aastal muudeti seadusi: kaotati piirangud presidendi ametiaja pikkusele ja vanuse ülemmäär (varem pidi president olema alla 70-aastane) ning pikendati ametiaja pikkust viielt aastalt seitsmele.
Nõuded presidendile ja tema ametist tagandamine.
Türkmenistani president peab:
Türkmenistani presidendi tagandamist reguleerib Türkmenistani põhiseaduse artikkel 57. Türkmenistani presidendi volitused võib peatada, kui:
Kui president tagandatakse, võtab tema kohustused kohusetäitjana üle parlamendi esimees ning valimised korraldatakse 60 päeva jooksul. Türkmenistani presidenti ei ole kunagi ametist tagandatud, presidendi koht jäi vabaks pärast Nyýazowi surma 2006. aastal, siis otsustas Julgeolekunõukogu "ad hoc", et kohuseid hakkab täitma ministrite kabineti esimene aseesimees. Siis kaotati ka presidendi kohusetäitja keeld kandideerida ise uueks presidendiks.
Residents.
Oguz hani palee Iseseisvuse väljakul Aşgabatis on presidendi peamine elu- ja töökoht. Seal võtab president vastu ka välisriikide riigipäid ning allkirjastab dekreete. Saparmyrat Nyýazowil oli peale selle ka eraresidents Arshabilis, 28 kilomeetrit pealinnast väljas.
Transport ja julgeolek.
Välisvisiitideks ja riigi kaugematesse piirkondadesse minemiseks kasutab Türkmenistani president eritellimusel valminud rahvusvärvides Turkmenistan Airlinesi lennukeid Boeing 777. Pealinnas liigub ta ringi Mercedes-Benzi S-klassi autoga. Tihti saadab tema autot sõjaväejulgestus. Türkmenistani presidendid kasutavad transpordiks ka rongiliiklust.
Riigipea julgeoleku eest vastutab 1990. aastal asutatud otse temale alluv Presidendi Turvateenistus ("Prezidentiniň howpsuzlyk gullugy"). 1990. aastatel eemaldati turvateenistus Riikliku julgeoleku ministeeriumi haldusalast ning anti presidendi haldusalasse. Septembris 1994 jõustus operatiivotsingu tegevuste seadus, millega seati Turvateenistuse põhiülesandeks presidendi julgeoleku tagamine. Välisvisiitidel saadab Türkmenistani presidenti vähemalt kümme turvameest.
Presidendi Turvateenistuse struktuur:
Turvateenistuses töötab ligi 2000 inimest.
Turvateenistuse juhid.
Pärast Khojaberdiyevi ametist vabastamist ei teatatud uue juhi ametisse nimetamisest.
María Blanchard

María Gutiérrez-Cueto Blanchard (6. märts 1881 Santander – 5. aprill 1932 Pariis) oli Hispaania maalikunstnik. Ta oli tuntud kui kubismi unikaalse stiili väljaarendaja. Teda peetakse suurimaks ja olulisemaks kubistlikuks naiskunstnikuks.
Noorpõlv.
María Blanchard sündis mitme terviseprobleemiga, mis olid põhjustatud sellest, et tema ema oli rasedana hobuse seljast maha kukkunud. See väärareng, küfoskolioos ehk kõvervildakselgsus, mõjutas suurt osa tema elust. Tema kasv oli pidurdunud ja ta kõndis longates, millega kaasnes koolikiusamine. Varases elueas kogetud emotsionaalset valu näeb ka tema tööde temaatikas. Blanchard otsustas kunsti kasuks, et väljendada enda valu. 
Vanemate poolt julgustatuna, reisis ta 1903. aastal Madridi, et õppida Emilio Sala käe all, kelle joonistamise täpsus ja värviküllus mõjutasid Blanchardi esimesi kompositsioone. Pärast Blanchardi isa surma 1904. aastal kolis perekond Madridi.1906. aastal läks Blanchard õppima Fernando Álvarez de Sotomayori juurde ning võttis osa San Fernando Kuningliku Akadeemia Kaunite Kunstide näitusest. Kaks aastat hiljem osales ta uuesti, võites teose “Los primeros pasos” maalimise eest kolmanda auhinna. Samal aastal kolis ta Manuel Benedito töökotta. Santanderi provintsi nõukogu ja tema kodulinna linnavolikogu määras Blanchardile stipendiumid, mida ta kasutas õpingute jätkamiseks Pariisis. 
Looming.
Blanchard viljeles peamiselt kubismi. Kahe maailmasõja vahelisel perioodil otsustas ta aga naasta kujutava kunsti juurde, mis oli talle iseloomulikum. Tema liikumine läbi kubismi andis talle võimaluse muuta värvikasutust, mis aitas kaasa tema hilisema loomingu rikastumisele.
Enda elu ajal ei jõudnud María Blanchard analüütilise kubismi vormi ja tunnuste lahkamiseni, kuid eeldas, et see omandab kubistlikku mõju ning assimileeris selle enda loomingusse läbi sügavate värvide. Mitmed Blanchardi selle ajastu maalid on kuulsad, näiteks "Mujer con abanico" (1916, “Naine lehvikuga”, Reina Sofía Kunstikeskus, Madrid), "Naturaleza muerta" (1917, “Natüürmort”) ja "Mujer con guitarra" (1917, “Naine kitarriga”). Need teosed on kunstniku intensiivsete õpingute näideteks, mille ta oli teostanud enda loomingus, objektide või modellide, anatoomia ja värvide tasakaaluga. Pärast seda etappi naasis Blanchard kujundlike tehnikate juurde, loobumata avangardi panusest.
Lasernivelliir

Lasernivelliir on mõõtmistel ja ehitustel kasutatav laseritaseme seade, mis koosneb laserkiire projektorist ja statiivist, mida saab vajadusel kinnitada statiivile. Komplekti kuulub lasernivelliir, statiiv, vastuvõtja ja mõõtelatt. Lasernivelliirile on sisse ehitatud aku, mille pealt seade töötab. Vastuvõtja töötab patareide pealt.
Aurutõke

Aurutõke on materjalikiht ehk isolatsioonikiht, mille ülesanne on takistada veeauru liikumist hoone piirdetarindisse. 
Kus kasutada aurutõket?
Suure niiskusega piirkondades, näiteks kasvuhoonetes, spaades või basseinidega ruumides ja vannitubades, soovitatakse paigaldada aurutõke. Väga külmas kliimas võib olla soovituslik polüetüleenplastist aurutõkete kasutamine isolatsiooni ja sisemise seinaplaadi vahele. Sel juhul tuleb sulgeda kõik õhulõhed mis tahes seina- ja laeõõnsustesse.
Aurutõkke paigaldamine.
Aurutõkke kiht ehk aurutõkkemembraan on oluline lamekatuse konstruktsiooni osa. Paigaldatakse köetava ruumi sisepinna lähedale ehk enne piirde soojusisolatsiooni, kuid lamekatuse soojustuskihi sisepinnast mitte kaugemal kui 1/4 soojustuskihi paksusest. Aurutõke peab toimima ka õhutõkkena. Aurutõkkekiht peab olema piisava veeaurutakistusega ja materjali liitekohad peavad olema põhimaterjaliga samaväärse aurutihedusega. Paigaldamisega tuleb tagada, et niiskus ei liiguks katusekonstruktsiooni.
Aurutõkke vajalikkus.
Aurutõke jäetakse tihti paigaldamata, kuna kardetakse hoone umbseks muutumist. Aurutõke väldib niiskuskahjustusi.
Aurutõkke materjalid.
Aurutõkke materjalid on mitmesugused kiled ja bituumenpaberid. Aurutõke peab kõikjal olema pidev. Rebenenud ja katkised kohad tuleb paigata: tõke on vaja paigaldada ülekattega (~150 mm), omavahelised liitekohad ühendada kahepoolse teibiga või liimida kokku ehitusmastiksiga. Elektri- ja sidekaablid peavad asetsema aurutõkkest seespool.
Aurutõkked lamekatuse ehitamisel.
Aurutõkked võivad olla ehitatud erinevatest materjalidest. Lamekatuse ehitamisel kasutatakse põhiliselt kileaurutõkkeid, bituumenaurutõkkeid, fooliumaurutõkkeid, alumineeritud bituumenaurutõkkeid ja kuuma bituumeniga katuse aluskonstruktsioonile kleebitud vahtklaasi. Sel juhul täidab vahtklaas nii aurutõkke kui ka soojustuse otstarvet.
Oleg Mitjajev (sõjaväelane)

Oleg Mitjajev (1974 Orenburg – 15. märts 2022 Mariupol) oli Venemaa sõjaväelane, kindralmajor.
Vorzel

Vorzel (ukraina keeles Ворзель) on alev Ukrainas Kiievi oblastis Butša rajoonis.
Elanike arv on 2021. aasta seisuga 6766. Aastal 2019 oli elanikke 6441 ja 2001. aastal 6152.
Afganistani Islamiemiraadi juht

Afganistani Islamiemiraadi juht (puštu keeles د اسلامي امارت مشر د افغانستان, dari keeles رهبر امارت اسلامی افغانستان) on Talibani emiir ning aastatel 1996–2001 ja alates 2021. aastast Afganistani "de facto" valitseja ja riigipea. Ta on ülim juht, kellel on kõikide Talibani ja Afganistani küsimuste üle otsustamisel ainuvõim. Samas tuleb tähele panna ka nõuandva Valitsemisnõukogu mõjukust. Ta on riigi religioosne, poliitiline ja sõjaline juht.
Ajalugu.
Afganistani Islamiemiraadi esimene juht oli mulla Moḩammad ‘Omar, kes üheksakümnendate keskpaigas Talibani ja Afganistani Islamiemiraadi rajas. Aastal 1996 andsid mulla Omari järgijad talle tiitli "Amir al-Mu'minin" (أمير المؤمنين, Usklike Juht), kuna ta pani endale selga Kandahāri Kirka Sharifi pühamust leitud Muhammadi mantli, mis väidetavalt oli kunagi kuulunud prohvet Muḩammadile. Usklike Juhi tiitel ei olnud valitsusega seotud, vaid usuliselt märgiline.
Pärast 11. septembri terrorirünnakuid ja Ameerika Ühendriikide sissetungi Afganistani aastal 2001 Omar kukutati ning Afganistani hakkas juhtima president. Sellest hoolimata on ka kõik järgmised Talibani liidrid olnud Usklike Juhid.
Pärast edukat pealetungi, Kabuli tagasivallutamist ja Ameerika Ühendriikide vägede lahkumist hakkas Taliban Afganistani uuesti "de facto" valitsema.
Valimine.
Esimese Afganistani Islamiemiraadi põhiseaduse kavandi järgi pidi riigipead valima Islaminõukogu ning riigipea pidi kandma Usklike Juhi tiitlit.
Volitused ja kohustused.
Mulla Omari ajal oli juhi võim absoluutne ning ta sai üksi otsustada, kuidas Taliban šariaadiseaduseid tõlgendab. 1998. aasta põhiseaduse kavandi järgi pidi tema ametiülesannete hulka kuuluma ülemkohtunike nimetamine.
Praeguse emiiri täpne roll ei ole selge, kuid ilmselt kuulub talle poliitilistes, religioossetes ja sõjalistes küsimustes vetoõigus. Emiir valitseb suuresti läbi Rabbari Shura (Valitsemisnõukogu), mis teostab järelevalvet Afganistani valitsuskabineti üle ja määrab ministreid.
Al-Jazīrah' andmetel ei ole valitsusel erilist võimu ning kogu täidesaatev võim on emiiri ja Rabbari Shura käes.
Juhi asetäitja.
Kõigil Talibani juhtidel on olnud üks kuni kolm asetäitjat. Praegusel juhil Hibatullah Akhundzadal on neid kolm: Sirajuddin Haqqani, Mohammad Yaqoob ja Abdul Ghani Baradar. Haqqani on olnud juhi asetäitja juba 2015. aastast, Akhtar Mansouri ajast. Aastal 2016 võimule tulnud Akhundaza nimetas enda teiseks asetäitjaks mulla Omari poja Yaqoobi. Aastal 2019 nimetas ta enda kolmandaks asetäitjaks (asetäitjaks poliitikaküsimustes) Baradari.